РЕШЕНИЕ НА КОМИСИЯТА
от 21 декември 2007 година
относно финансовото участие на Общността в разходите, направени от държавите-членки при въвеждането на системите за мониторинг и контрол, приложими към Общата политика по рибарство за 2007 г. (втора вноска)
(нотифицирано под номер C(2007) 6595)
(2008/69/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 861/2006 на Съвета от 22 май 2006 г. за установяване на финансови мерки на Общността за прилагането на Общата политика по рибарство и в областта на морското право (1), и по-специално член 21 от него,
като има предвид, че:
(1)
Държавите-членки са изпратили до Комисията своите програми за контрол на рибарството за 2007 г., заедно със заявленията за финансово участие на Общността в разходите, направени по изпълнението на проектите, включени в тези програми.
(2)
Заявленията, отнасящи се до дейностите, изброени в член 8, буква а) от Регламент (ЕО) № 861/2006, биха могли да отговарят на условията за финансиране от страна на Общността.
(3)
Заявленията за финансиране от страна на Общността трябва да са в съответствие с Регламент (ЕО) № 391/2007 на Комисията от 11 април 2007 г. за определяне на подробни правила за прилагане на Регламент (ЕО) № 861/2006 на Съвета във връзка с разходите, направени от държавите-членки при въвеждането на системите за мониторинг и контрол, приложими към Общата политика по рибарство (2).
(4)
Целесъобразно е да се уточнят максималните размери и процентът на финансовото участие на Общността в границите, определени в член 15 от Регламент (ЕО) № 861/2006, както и да се определят условията, при които това участие е приемливо.
(5)
Размерът на сумите, отпускани на всяка държава-членка за разходи, свързани със закупуването или модернизирането на плавателни съдове, следва да се изчислява на основата на съотношението между дейностите по инспекция и контрол, извършвани от подобни съдове, и цялостната им дейност през годината, съгласно декларираното от държавите-членки.
(6)
Съгласно член 8 от Регламент (ЕО) № 391/2007 проектите, изброени в програмата за контрол на рибарството, трябва да се изпълняват съгласно графика, предвиден в същата програма.
(7)
Заявленията за възстановяване на разходите, свързани с тези проекти, трябва да се подават до Комисията в съответствие с член 11 от Регламент (ЕО) № 391/2007.
(8)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Предмет
Настоящото решение предвижда финансово участие на Общността за 2007 г. в разходите, направени от държавите-членки през 2007 г. при въвеждането на системите за мониторинг и контрол, приложими към Общата политика по рибарство, както е посочено в член 8, буква а) от Регламент (ЕО) № 861/2006. Решението определя размера на финансовото участие на Общността за всяка държава-членка, процентът на това финансово участие и условията за неговото предоставяне.
Член 2
Нови технологии и IT мрежи
Разходите, извършени за покупка, монтаж и техническа помощ за компютърни технологии и изграждане на IT мрежи, с цел осигуряване на ефикасен и сигурен обмен на данни във връзка с проследяването, контрола и надзора на дейностите в областта на рибарството, отговарят на условията за финансово участие от страна на Общността в размер на 50 % от допустимите за финансиране разходи в рамките на сумите, посочени в приложение I.
Член 3
Патрулни кораби
Разходите, извършени за покупка и модернизиране на плавателни съдове, предназначени за инспекция и надзор на рибарството от компетентните органи на държавите-членки, отговарят на условията за финансово участие от страна на Общността в размер до 50 % от допустимите за финансиране разходи, извършени от държавите-членки, в рамките на сумите, посочени в приложение II.
Член 4
Адресати
Адресати на настоящото решение са държавите-членки.
Съставено в Брюксел на 21 декември 2007 година.